**Анализ на решението на задача
E3. ГОРИВО**

Ако Y е равно на 1, то на всяка една бензиностанция ще има промоция, понеже всяко едно число е кратно на 1. Общо ще заредим гориво за N километра и понеже цената винаги е промоционална, то тя е равна на B. Цената, която Пешо ще плати е N\*B.

В останалите решения трябва да поддържаме променлива за цената която ще платим. Ще обходим всички бензиностанции на които ще заредим. За всяка бензиностанция трябва да намерим за колко километра ще заредим и на каква цена. Сега смятаме цената за съответната бензиностанция и я добавяме към променливата с крайната цена.

Всички бензиностанции на които ще заредим са 0, K, 2K, … които са по-малки от N. Т.е. цикълът трябва да изглежда for (int i = 0; i < N; i+=K).

За да проверим дали има промоция трябва да видим дали сумата от цифритe на текущото разстояние се дели на Y. Намирането на сумата от цифрите на трицифрено число трябва да е лесно за вас.

Когато K дели N, то ние винаги ще зареждаме за точно K километра, дори на последната бензиностанция.

Когато K не дели N, то имаме един специален случай и това е зареждането на последната бензиностанция. Заради него трябва за всяка бензиностанция да намерим за колко километра ще заредим. Ще покажем два начина за размисъл:

* Ако сме на бензиностанция на i километра от началото, колко километра ще заредим на нея? Това зависи от докъде ще стигнем. За това има два варианта: или до следващата бензиностанция на i+K километри или до края на пътя N. Разбира се ще стигнем до това от двете числа което е по-малкото. Така със зареждането на бензиностанция на i-ия километър ще стигнем до min(i+K, N). Разстоянието за което трябва да заредим е min(i+K, N)-i.
* Може за всяка бензиностанция да проверяваме дали е последна. Нека текущата бензиностанция е на i-ия километър. Кога тя е последна? Кога е изпълнено това – ако следващата бензиностанция е след финала, т.е. if (i+K >= N) {…}. Така в този случай когато е последна ще заредим само до края на пътя – за N-i километра. Във всички останали случай ще заредим за K километра.